ວີໂອເອ ຂໍອ່ວຍພອນ ປີໃໝ່ ໃຫ້ທ່ານຜູ້ຟັງ ອີກເທື່ອໜຶ່ງ 
ວີໂອເອ ຂໍອ່ວຍພອນ ປີໃໝ່ ໃຫ້ແກ່ທ່ານຜູ້ຟັງ ອີກເທື່ອໜຶ່ງ ໃນຄ່ຳຄືນ ວັນອາທິດທຳອິດ ຂອງປີໃໝ່ 2015 ນີ້.
ສະບາຍດີປີໃໝ່ ທ່ານຜູ້ຟັງທີ່ເຄົາລົບ ດີໃຈທີ່ໄດ້ກັບມາຈັດເພງ ໃຫ້ທ່ານຜູ້ຟັງໄດ້ມ່ວນຊື່ນນຳກັນອີກ ແທນວັນນະສອນ ພິທີກອນ ສຽງຫວານ ທີ່ລາໄປພັກສະຫລອງວັນເກີດກັບປີໃໝ່ ສະນັ້ນກໍອົດສາຟັງ ສຽງເຖົ້າໆນີ້ໄປຈັກມື້ກ່ອນເນາະ ຈະບໍ່ເວົ້າຫລາຍດອກ ເພາະວ່າຂ້າພະເຈົ້າກໍເວົ້າບໍ່ເກ່ງຢູ່ແລ້ວ ແລະເນື່ອງ ຈາກວ່າ ເວລານີ້ກໍຍັງຢູ່ໃນບັນຍາ ກາດຂອງປີໃໝ່ສາກົນຢູ່ ຂ້າພະເຈົ້າຈຶ່ງເລືອກເອົາເພງ ປີໃໝ່ມາອ່ວຍພອນທ່ານຜູ້ຟັງອີກ ຂໍເລີ້ມດ້ວຍເພງນີ້ ສະວັດດີປີໃໝ່ ຂອງອູ່ແກ້ວ ໄຊຍະວົງ ແລະຂໍມອບໃຫ້ທຸກໆທ່ານທີ່ກຳລັງຟັງຢູ່ ເອົາຖາມສະບາຍດີກັນແລ້ວ ບັດນີ້ກໍມາອ່ວຍພອນກັນຕໍ່ດ້ວຍເພງນີ້ ໂຊກດີປີໃໝ່ ຂອງສົມສະນິດ ສົນທິປັນຍາ ບໍ່ຮູ້ວ່ານັກຮ້ອງຢູ່ໃສ ແຕ່ກໍມ່ວນດີສຳຫລັບຂ້າພະເຈົ້າຜູ້ມັກເພງຊ້າໆ ຂອບໃຈທ່ານທອງວັນ ນົນສີທົນ ທີ່ເອົາໃສ່ວີດີໂອ ອັດອອກມາໃຫ້ຟັງ ກະຂໍມອບໃຫ້ທ່ານທອງວັນ ພ້ອມກັບພອນອັນປະເສີດຢູ່ໃນເພງນີ້ ແລະຂໍມອບໃຫ້ຫລານລັດຕະນະ ຫລວງລາດ ທີ່ຫາກໍຮຽນຈົບປະລິນຍາຕີ ແລະພໍ່ຕູ້ຂອງຫລານ ຍາລຸງ ບົວຫອມ ດຳລົງ ທີ່ຕິດຕາມຟັງວີໂອເອ-ລາວ ມາຕັ້ງແຕ່ກໍ່ຕັ້ງ ຂໍໃຫ້ຍາລຸງຈົ່ງຫາຍດີຈາກໂຣກໄພໄຂ້ເຈັບ ແລະມີອາຍຸໝັ້ນ ຂວັນຍືນອີກຫລາຍຟ້າຫລາຍປີເຖີ້ນ ກ່ອນຈາກກັນຄືນນີ້ ມາຟັງເພງ ປີໃໝ່ແລ້ວແກ້ວຕາ ຂອງສອງນັກຮ້ອງທີ່ຊື່ວ່າ Sam ກັບ Yuko ທີ່ປະເທດຝຣັ່ງ ຂໍມອບໃຫ້ທ່ານນວນຕາ ແກ້ວມະນີ ແລະຄອບຄົວທີ່ສະຫວັນນະເຂດ ຂອບໃຈສຳຫລັບພອນປີໃໝ່ທີ່ສົ່ງມາໃຫ້ ຂໍໃຫ້ພອນນັ້ນຈົ່ງຕອບສະໜອງທ່ານກັບຄອບຄົວເຊັ່ນກັນ ພ້ອມນີ້ ຂ້າພະເຈົ້າກໍຂໍຂອບໃຈ ອ້າຍເອື້ອຍນ້ອງນຸ່ງ ລູກຫລານແລະເພື່ອນໆ ທີ່ສົ່ງຄຳອວຍພອນມາໃຫ້ທາງ FB ຂໍໃຫ້ເພງນີ້ອ່ວຍພອນຕອບແທນກໍແລ້ວກັນ ຫວັງວ່າຄົງຖືກໃຈ ຄືກັນຂ້າພະເຈົ້າ ຟັງເພງຫວານໆເຢັນໆແລ້ວ ຂໍໃຫ້ທຸກໆທ່ານຈົ່ງນອນຫລັບຝັນດີ ຕື່ນຂຶ້ນມາມື້ໃໝ່ຟ້າໃໝ່ ກໍຂໍໃຫ້ຈົ່ງພົບແຕ່ສິ່ງດີໆມີມົງຄົນ ພາໃຫ້ສຸກສົດຊື່ນສົມຫວັງ ຕະຫລອດປີໃໝ່ນີ້ເຖິ້ນ ຂໍຂອບໃຈບັນດາທ່ານ ທີ່ຕິດຕິດຮັບຟັງແລະໃຫ້ກຳລັງໃຈພວກເຮົາມາຕະຫລອດ ລາຕີສະຫວັດ